Usmernenie č.:	5/2007 - U	

Vecné zameranie:	Usmernenie k zosúladeniu systému finančného riadenia Kohézneho fondu a štrukturálnych fondov 

Vydáva:		Oddelenie systémových analýz a výkazníctva
                                    	Odbor systémových analýz a účtovníctva
                                    	Sekcia európskych a medzinárodných záležitostí
                                    	Ministerstvo financií SR 

Určené pre:                	platobné jednotky 
                                    	sprostredkovateľské orgány pod riadiacim orgánom	     
                                    	platobný  orgán
		
Dátum vydania:	25.4.2007

Dátum platnosti:       	25.4.2007

Zodpovedný:             	Mgr. Ľudovít Máčaj

Schválila: 			..................................................................
Mgr. Marcela Zubriczká 
        generálna riaditeľka sekcie 

Usmernenie č. 5/2007 – U k zosúladeniu systému finančného riadenia Kohézneho fondu a štrukturálnych fondov 

1.	Cieľ 

V nadväznosti na aktualizáciu Koncepcie systému finančného riadenia Kohézneho fondu – verzia 4.0, ktorá nadobudne účinnosť 1.6.2007, určuje Usmernenie č. 5/2007 – U k  zosúladeniu systému finančného riadenia Kohézneho fondu a štrukturálnych fondov všetky pracovné činnosti potrebné k aktualizácii systému finančného riadenia KF.

2.	Programová štruktúra 

Programová štruktúra (ďalej len PŠ) KF ostáva zachovaná, avšak vytvorí sa nové kódovanie - kód 161XXXX sa nahradí kódom 116XXXX pre všetky úrovne PŠ. Za založenie PŠ v IT monitorovacom systéme (ITMS) a v IS účtovníctva fondov EU (ISUF) sú zodpovední zamestnanci odboru systémových analýz a účtovníctva MF SR v termíne do 15.5.2007.

3.	Projekty

Projekty KF je potrebné ukončiť v termíne do 31.5.2007. Uzatvorenie „pôvodných“ projektov (161...) a úpravu ich finančného plánu na hodnoty už čerpaných prostriedkov z rozpočtu projektu zrealizujú v ITMS zamestnanci sprostredkovateľských orgánov pod riadiacim orgánom (ďalej len SORO) na MŽP SR a MDPT SR. Založenie projektov s novým kódom a prenesenie voľných zostatkov finančných plánov „pôvodných“ projektov na „nové“ v ITMS (v module Finančné riadenie ŠF) uskutočnia zamestnanci SORO na MŽP SR a MDPT SR v termíne do 31.5.2007. Kurz prepočtu finančných plánov projektov bude stanovený zo strany MF SR v samostatnom usmernení. Dáta projektov a ich rozpočty budú prenesené rozhraním z ITMS do ISUF. V ITMS bude vytvorený odkaz pôvodného projektu na nový a nového projektu na pôvodný cez prechodové pole work flow. Pre projekty s novým kódom zaniká možnosť sledovania verejného obstarávania – kontraktov v systéme ISUF. Čo znamená, že v ISUF bude založený len jeden projekt a nebudú evidované podprojekty (napr. 161246A0001_001). Z tohto dôvodu je potrebné, aby zamestnanci SORO na MŽP SR a MDPT SR v termíne do 15.5.2007 spracovali všetky prenesené kontrakty do systému ISUF cez transakciu ZKONTRAKT. Zamestnanci platobných jednotiek (ďalej len PJ) MŽP a MDPT skontrolujú pred ukončením predbežnej finančnej kontroly prvej žiadosti o platbu na nový projekt súlad údajov o projekte v ITMS a ISUF.

4.	Žiadosti o platbu

Evidenciu žiadostí o platbu v ITMS v rámci projektov s pôvodným kódom bude možné zrealizovať do 30.4.2007. Konečné spracovanie žiadostí o platbu v rámci projektov s pôvodným kódom je potrebné v informačných systémoch zrealizovať do 23.5.2007. V prípade, že v danom termíne nie je možné spracovať žiadosti o platbu , je potrebné ich zamietnuť, resp.  ak boli rezervované a cez rozhranie zaevidované v ISUF, je potrebné zabezpečiť v ISUF ich zneplatnenie. Realizáciu spracovania žiadostí o platbu v ITMS a v ISUF uskutočnia zamestnanci PJ na MŽP SR a MDPT SR. 

Evidencia žiadostí o platbu v ITMS v rámci projektov s novým kódom bude možná od 1.6.2007. Po obdržaní žiadosti o platbu od  konečného prijímateľa v období od 1.5.2007 do 31.5.2007 je možné vykonávať všetky relevantné kontroly, ktoré sa viažu k prijatej žiadosti, avšak zaevidovať žiadosť o platbu do ITMS bude možné až od 1.6.2007. Predkladať žiadosti o platbu s pôvodným kódom na platobný orgán (ďalej len PO) môžu zamestnanci PJ na MŽP SR a MDPT SR v termíne do 15.5.2007. 

Úhradu finančných prostriedkov konečnému prijímateľovi je potrebné vykonať do 20.5.2007 a zaúčtovanie bankového výpisu je potrebné zrealizovať zamestnancami PJ na MŽP SR a MDPT SR v termíne do 23.5.2007. Úhradu finančných prostriedkov na účty PJ je potrebné vykonať do 20.5.2007 a zaúčtovanie bankového výpisu je potrebné zrealizovať zamestnancami PO na MF SR v termíne do 23.5.2007.

5.	Nezrovnalosti

V informačných systémoch je potrebné evidovať nezrovnalosti a vrátenie finančných prostriedkov vo väzbe na žiadosti o platbu ku ktorým vznikli. V prípade, že sa nezrovnalosť alebo vrátenie finančných prostriedkov viaže k žiadosti o platbu s pôvodným kódom, je potrebné ju evidovať k predmetnej žiadosti o platbu s pôvodným kódom. Ak sa nezrovnalosť alebo vrátenie finančných prostriedkov viaže k žiadosti o platbu s novým kódom, je potrebné ju evidovať k predmetnej žiadosti o platbu s novým kódom. Vrátenie finančných prostriedkov do rozpočtu projektu bude umožnené aj v rámci projektov s pôvodným kódom – už ukončených projektov.

6.	IT monitorovací systém

Rezortný administrátor ITMS na MŽP SR a MDPT SR zodpovedá za návrh pre nastavenie work flow projektu a žiadosti o platbu, ktorý následne spracuje administrátor MVRR SR a MF SR, a priamo zodpovedá za zadanie finančných plánov vytvorených programových štruktúr.

7.	Postupy účtovania

V systéme ISUF ostávajú zachované účtovné okruhy v členení podľa druhu fondu: 2130, 2140 – ŠF; 2180, 2190 - KF. PJ bude od 1.6.2007 (od dátumu uplatňovania nových kódov projektov KF v žiadostiach o platbu) postupovať podľa aktualizovaných postupov účtovania KF zosúladených s postupmi účtovania ŠF, doplnenými napr. o postup účtovania žiadostí konečných prijímateľov o predfinancovanie.

V prípade, že po termíne 1.6.2007 zostanú v účtovníctve PJ otvorené pohľadávky za žiadosti o platbu voči PO, resp. záväzky PO voči PJ, je potrebné zaúčtovať príjem finančných prostriedkov, resp. odpísanie finančných prostriedkov voči projektom s pôvodným kódom. 

8.	Zmluvy s konečným prijímateľom a Dohody o financovaní pre implementáciu projektov KF

MŽP SR a MDPT SR zabezpečí zaktualizovanie zmlúv s konečnými prijímateľmi najneskôr k 1.6.2007. MF SR v súčinnosti s MDPT SR, Slovenskou správou ciest, Železnicami Slovenskej republiky a MŽP SR zabezpečí podpis Dohody o ukončení Dohody o financovaní pre implementáciu projektov KF – všeobecné podmienky k 1.6.2007.